# Vyhodnotenie ankety o chudobe a sociálnom vylúčení

Jedným z cieľov nášho projektu bolo zistiť, aké poznatky a postoje k sociálnemu vylúčeniu a chudobe majú žiaci našej školy, kamaráti a občania rôznej vekovej kategórie v našom regióne. Zostavili sme anketu, ktorú sme zadali **200 respondentom**.

Dôležité bolo zistenie, že až 65% opýtaných má v rodine aspoň jedného člena, ktorý nemá prácu. Viac nezamestnaných je na vidieku ako v meste. Ako kritérium analýzy stavu sme si stanovili vek. Vo vekovej kategórii 15- 30 rokov sme museli zohľadniť, či ide o pracujúcich alebo študentov. Rozdielne povolanie však neovplyvnilo výsledky ankety.

**Aká je podľa vás hlavná príčina sociálneho vylúčenia?**

Odpovede na túto otázku boli rozdielne hlavne v tom, či odpovedali mladší žiaci, študenti alebo pracujúci a vekovo starší ľudia. Žiaci do 15 rokov si myslia, že hlavnou príčinou sociálneho vylúčenia je telesný a mentálny hendikep, študenti od 15 do 30 rokov pokladajú za hlavnú príčinu rasové rozdiely, ostatní respondenti sociálne pomery.

**Stretli ste sa niekedy so sociálnym vylúčením?**

Výsledky ukázali, že negatívne skúsenosti so sociálnym vylúčením majú prevažne mladší ľudia. Vo vekovej kategórii do 15 rokov až 73% respondentov odpovedalo kladne. Je možné, že so sociálnym vylúčením sa stretli priamo v škole. Približne rovnaké percentá kladných odpovedí sú zistené v skupine študentov aj pracujúcich vo vekovej kategórii 15- 30 rokov.

**Myslíte si, že ľudia ktorí sú sociálne vylúčení majú záujem o našu pomoc?**

Všetci opýtaní sa zhodli v názore, že ľudia sociálne vylúčení potrebujú a uvítali by pomoc okolia.

**Čo si predstavujete pod pojmom chudoba?**

Najviac respondentov si predstavuje pod pojmom chudoba Afriku a vychudnuté deti, Rómov na východnom Slovensku a ich chatrče. Niektorí uviedli, že chudobu vnímajú ako stav, keď ľudia nemajú čo jesť, nemajú peniaze na akékoľvek oblečenie. Z uvedeného vyplýva, že pre ľudí v našom regióne je jasný pojem absolútnej chudoby. Pojem relatívnej chudoby, ktorá znamená aj to, že si jedinec nemôže dovoliť určité druhy stravy, oblečenia, lekársku starostlivosť alebo bývanie determinované spoločnosťou, v ktorej žije, sa v odpovediach nevyskytol.

**Pomohli ste niekedy chudobným ľuďom?**

Najzaujímavejší bol rozdiel medzi odpoveďami vo vekových kategóriách do 15 rokov a 30- 45 rokov.

Mladší žiaci uviedli, že chudobným pomohli napríklad darovaním centov pred obchodným domom, kúpou pohľadnice UNICEF alebo zaslaním SMS na kontá rôznych dobročinných akcií, napríklad Hodina deťom.

84% respondentov vo veku 30 až 45 rokov odpovedalo, že nepomohli chudobným. Niektorí uviedli, že nemali príležitosť. Je možné, že pomoc, ktorá bola uvedená v predchádzajúcej skupine síce niekedy poskytli, ale neuvedomujú si to, pokladajú ju za samozrejmosť.

V najstaršej skupine opýtaných 57% odpovedalo, že pomohli a 53% nepomohlo chudobným.

Forma pomoci bola uvedená najčastejšie: darovanie oblečenia, topánok, ale aj nepotrebného nábytku.

**Myslíte si, že štát robí dostatok pre chudobných a sociálne vylúčených ľudí?**

Na otázku 32% opýtaných vo veku 15-30 rokov odpovedalo, že robí až príliš. Na druhej strane iba 3 % opýtaných vo veku 30-45 rokov mali rovnaký názor a zároveň 45 % z nich odpovedalo, že štát nerobí dostatok pre takýchto ľudí.

My sme predpokladali opak, že práve respondenti vo veku 30 - 45 rokov budú mať kritický názor. Kto upadne do chudoby, môže si za to sám a je na ňom, ako bude danú situáciu riešiť.

Uvedené je možné vysvetliť tak, že opýtaní vekovej kategórie 30-45 rokov prežili časť svojho života v inom politickom zriadení. Boli zvyknutí na silné sociálne istoty poskytované štátom a to isté očakávajú aj v súčasnosti.

Od mladých ľudí vo veku 15 - 30 rokov, prevažne študentov, sme očakávali názor, že štát sa má starať o ľudí, poskytovať im podporu.

**Záver:** Prieskum ukázal, že v našom regióne žije vysoké percento rodín, ktoré majú aspoň jedného člena nezamestnaného. Viac takýchto rodín je na vidieku ako v meste. Môžeme predpokladať, že ich príjem sa blíži k hranici chudoby. Chudobu však chápu skôr ako absolútny nedostatok peňazí, preto si ju nepriznávajú.

Vo všeobecnosti si ľudia vo veko 30 – 45 rokov myslia, že za chudobu je zodpovedný štát a vláda. Príčinu sociálneho vylúčenia vidia v sociálnych rozdieloch. Chudobným a sociálne vylúčeným by radi pomohli, ale nevedia akou formou.

Mladší ľudia, hlavne študenti si myslia, že sociálne vylúčenie je spôsobené rasovou diskrimináciou a telesným hendikepom. Majú pocit, že štát robí dostatok pre chudobných a sociálne vylúčených.

Z uvedeného vyplýva, že je potrebné zvýšiť informovanosť o formách pomoci chudobným a sociálne vylúčeným, ktoré poskytuje Európska únia.